יד אליהו

יד אליהו היא שכונה בדרום-מזרח תל אביב. גבולות השכונה הם: רחוב יצחק שדה בצפון, דרך משה דיין במזרח, רחוב דרך ההגנה בדרום ונתיבי איילון במערב. רחוב לה גוארדיה הוא הרחוב הראשי של השכונה, והוא חוצה אותה לכל אורכה, ממזרח למערב. היסטוריה יד אליהו נקראת על שם אליהו גולומב, ממפקדי "ההגנה". עוד לפני שהוקמה השכונה באופן רשמי, כבר היו בשטחה 16 בתים ראשונים, אשר נבנו ב-1943, אז נקרא האזור "אדמות זבלאווי". 16 הבתים נבנו מצפון לרחוב "דרך ההגנה״, כשכונת המשך לשכונת התקווה, ושוכנו בהם משפחות שגרו עד אז בצריפים. השכונה הוקמה לקראת סוף מלחמת העולם השנייה, ובאופן רשמי בשנת 1945. עיריית תל אביב-יפו יזמה את הקמתה לצורך שיכון של משוחררי הצבא הבריטי, שרובם היו ותיקים בארץ. העבודות להקמת השכונה נעשו באמצעות החברה עזרה וביצרון. ב-1945 גייס ישראל רוקח, אז ראש עיריית תל אביב, 50,000 לירות ארץ ישראליות, ובתקציב זה נבנו בשטח השכונה כמה מאות דירות בנות חדר אחד. בהמשך נבנה שיכון משפחות ובו דירות שני חדרים, ושיכון חיילים שבו היו גם דירות שלושה חדרים. כיום יד אליהו היא שכונה הטרוגנית, ונחשבת לשכונה הגדולה בתל אביב, עם כ-6,500 משקי בית. אתרים בשכונה היכל מנורה מבטחים - היכל בולט בשכונה המשמש לאירועי ספורט והופעות וידוע כהיכל הספורט הביתי של מכבי תל אביב בכדורסל. שדרות יד לבנים ושדרות החי"ל - שדרות בשכונה שמשמשות כטיילת להולכי רגל ולאופניים. בית הכנסת היכל המגינים - בית הכנסת הראשון שנבנה בשכונה בשנת 1946 ונקרא על שם חללי מדינת ישראל ובתוכו ארון קודש שהובא מאיטליה מבית הכנסת הגדול של העיר פדובה שנהרס במלחמת העולם השנייה ולידו נר זיכרון עתיק מקהילת יהדות מנטובה שנמצאת גם באיטליה. רעות תל אביב - מרכז רפואי לשיקום שהוקם בשנת 1961 ונחשב לגדול בישראל בתחום השיקום. פארק גלית - פארק מרכזי בשכונה ששוכן בסמוך להיכל מנורה מבטחים ונמצא במקום שבו הייתה בריכת גלית. גן ליידי שרה - בין דרך משה דיין ורחוב הגיבור האלמוני. נקרא על שם ליידי שרה כהן שהייתה אשתו של סר ג'ק כהן, מייסד רשת המרכולים הגדולה טסקו בבריטניה. גן לנדס - על שם ד"ר סטפן לנדס שנפל במלחמת לבנון הראשונה. בית הלן קלר - משכנם של אגודת החירשים בישראל. בית השריון - מרכז שמשמש בעיקר כמתקן להלנת חיילים, אך מפעיל גם מועדון רווחה ומרכז אינטרנט. במקום מתקיימת גם פעילות לשינוע מזון למגורי חיילים בודדים, והוא מספק שירותים שונים לגופי חיל השריון וחיל המודיעין. אנדרטת הטנק - בסמוך לבית השריון נמצא טנק מסוג שרמן M50 אשר היה בשימוש ממלחמת סיני ועד מלחמת יום הכיפורים הטנק משמש כאתר הנצחה וסמל לחיל השריון. בית פיליפס - משכנה המרכזי של התאחדות הצופים והצופות בישראל ותנועת הצופים העבריים. המרכז לתרבות מונגשת - ספרייה מרכזית לעיוורים ולבעלי לקויות קריאה. בית ברבור - מרכז ספורט בשכונה שכולל אודיטוריום, קונסרבטוריון, ומרכז נוער שכולל חדרי סטודיו לפעילות חוגים וכיתות לימוד. בתי ספר - בשכונה פועלים בית הספר ישראל רוקח, בית הספר גיבורי ישראל ובית הספר עירוני ט’ ובית הספר הדתי מעלה. חב"ד יד אליהו - ארגון בשכונה שכולל תלמוד תורה, רשת גנים ובית כנסת, בשנת 2020 נבנו בשטח המוסדות שני מבנים חדשים. ישיבת "נתיבות יצחק" - ישיבה גדולה חרדית בנשיאות הרב ישראל מאיר לאו שנוסדה ב-2008 ששוכנת בבית הכנסת היכל המגינים. תיאטרון הסינרמה - על גבולה הצפוני מערבי של השכונה שכן עד לשנות ה-90 אולם הסינרמה, שנהרס ב-2016, והיה ציון דרך בתולדות תל אביב והיה מוכר בזכות המבנה העגול שלו, כיום נמצא בשטח זה מגרש חניה. תמונות קישורים חיצוניים על השכונה באתר עיריית תל אביב שני שילה, בוקר טוב, אליהו, באתר TheMarker‏, 27 ביולי 2012 נתונים סטטיסטיים על רבעים ושכונות בתל אביב-יפו באתר עיריית תל אביב-יפותל אביב-יפו גלעד מלצר, "אם לא היה לך אותה, היית ממציאה אותה": יד אליהו הציגה תל אביביות אחרת, ובקרוב תשתנה לנצח, באתר הארץ, 27 במרץ 2022 הערות שוליים